บริษัท โซลาร์ตรอน
โซลาร์ตรอนเพิ่มทุน 296 ล้านหุ้น
18 มี.ค. 2556

โซลาร์ตรอนเพิ่มทุน 296 ล้านหุ้น
บริษัท โซลาร์ตรอน (SOLAR) แจ้งว่า คณะกรรมการบริษัทมีมติเมื่อวันที่ 15 มี.ค. 2556 ให้เพิ่มทุนจดทะเบียนจากเดิม 494,624,723 บาท เป็น 791,397,723 บาท โดยออกหุ้นสามัญจำนวน 296,773,000 หุ้น มูลค่าที่ตราไว้หุ้นละ 1 บาท จัดสรรหุ้นจำนวน 148,387,000 หุ้น คิดเป็น 30% ต่อทุนชำระแล้วให้ผู้ถือหุ้นเดิม และเสนอขายให้ประชาชนทั่วไปจำนวน 98,924,000 หุ้น หรือ 20% ต่อทุนชำระแล้ว และจัดสรรให้กับบุคคลในวงจำกัด จำนวน 49,462,000 หุ้น หรือ 10% ต่อทุนชำระแล้ว
บริษัทจะนำเสนอที่ประชุมสามัญผู้ถือหุ้นในวันที่ 26 เม.ย. 2556 กำหนดปิดสมุดทะเบียนเพื่อรวบรวมรายชื่อผู้มีสิทธิเข้าร่วมประชุมในวันที่ 1 เม.ย.นี้
ทรัพย์ศรีไทยแจกเงินหุ้นปันผล
บริษัท ทรัพย์ศรีไทย (SST) แจ้งว่า คณะกรรมการบริษัทมีมติให้อนุมัติการจ่ายเงินปันผลประจำปี 2555 ให้ผู้ถือหุ้น โดยจ่ายเป็นเงินสดในอัตราหุ้นละ 0.027 บาท คิดเป็นเงิน 5,022,719.54 บาท และจ่ายปันผลเป็นหุ้นในอัตรา 4 หุ้นสามัญเดิมต่อ 1 หุ้นปันผล จำนวนไม่เกิน 45,204,476 หุ้น มูลค่าที่ตราไว้หุ้นละ 1 บาท รวมมูลค่า 45,204,476 บาท หรือคิดเป็นอัตราการจ่ายเงินปันผล 0.25 บาทต่อหุ้น ทั้งนี้ ในกรณีที่หุ้นปันผลที่คำนวณได้แล้วมีเศษหุ้นน้อยกว่า 1 หุ้น ให้จ่ายปันผลเป็นเงินสดแทนการจ่ายเป็นหุ้นปันผลให้ผู้ถือหุ้นในอัตราหุ้นละ 0.25 บาท รวมเป็นการจ่ายปันผลทั้งในรูปของเงินสด และหุ้นปันผล อัตราหุ้นละ 0.277 บาท คิดเป็นจำนวนเงินรวมทั้งสิ้น 50,227,195.54 บาท และกำหนดรายชื่อผู้ถือหุ้นที่มีสิทธิรับเงินปันผล โดยปิดสมุดทะเบียนในวันที่ 2 พ.ค. 2556 และจ่ายเงินวันที่ 20 พ.ค.นี้
นอกจากนี้ อนุมัติเพิ่มทุนจากเดิม 180,817,904 บาท เป็น 334,513,122 บาท โดยออกหุ้นสามัญใหม่ 153,695,218 หุ้น มูลค่าที่ตราไว้หุ้นละ 1 บาท เพื่อรองรับการจ่ายเงินปันผลเป็นหุ้นสามัญ 45,204,476 หุ้น และรองรับการเพิ่มทุนจดทะเบียนแบบมอบอำนาจทั่วไป จำนวน 108,490,742 หุ้น โดยจะจัดสรรหุ้นไม่เกิน 54,245,371 หุ้น ขายผู้ถือหุ้นเดิม และ/หรือเพื่อรองรับใบแสดงสิทธิในการซื้อหุ้นเพิ่มทุนที่โอนสิทธิได้ และจัดสรรหุ้นสามัญไม่เกิน 36,163,581 หุ้น ขายประชาชนทั่วไป และหุ้นเพิ่มทุนจำนวนไม่เกิน 18,081,790 หุ้น เสนอขายในวงจำกัด
ตลท.สั่งวางเงินสด 13 หลักทรัพย์ก่อนซื้อ
ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่สมาชิกต้องดำเนินการให้ลูกค้าวางเงินสดไว้ล่วงหน้ากับสมาชิกเต็มจำนวนที่จะซื้อ มีผลตั้งแต่วันที่ 18 มี.ค.-26 เม.ย. 2556 ในหุ้น 13 บริษัท 
บริษัท เอเชียน อินซูเลเตอร์ (AI) บริษัท บิวตี้ คอมมูนิตี้ (BEAUTY) บริษัท รถไฟฟ้ากรุงเทพ (BMCL) บริษัท แคปปิทอล เอ็นจิเนียริ่ง เน็ตเวิร์ค (CEN) บริษัท คันทรี่ กรุ๊ป ดีเวลลอปเมนท์ (CGD) บริษัท อีเทอเนิล เอนเนอยี (EE) บริษัท อีสเทอร์น สตาร์ เรียล เอสเตท (ESTAR) บริษัท โกลเบล็ก โฮลดิ้ง แมนเนจเม้นท์ (GBX)
บริษัท บริหารและพัฒนาเพื่อการอนุรักษ์สิ่งแวดล้อม (GENCO) บริษัท กฤษดามหานคร (KMC) บริษัท ไมด้า แอสเซ็ท (MIDA) บริษัท พีเออี (ประเทศไทย) (PAE) บริษัท ไทยเยอรมัน โปรดักส์ (TGPRO) และขยายช่วงดำเนินการบริษัท ซินเท็ค คอนสตรัคชั่น (SYNTEC) ตั้งแต่ 18-22 มี.ค.นี้